ET
30.12.2022
Euroopa Liidu Teataja
C 498/39
Euroopa Regioonide Komitee arvamus teemal „Digitaalne ühtekuuluvus“
(2022/C 498/08)
Raportöör:
Gaetano ARMAO (IT/EPP), Sitsiilia abimaavanem ja maavalitsuse liige
POLIITIKASOOVITUSED EUROOPA REGIOONIDE KOMITEE (RK)
Sissejuhatus 1. toonitab algusest peale, et majanduslik, sotsiaalne ja territoriaalne ühtekuuluvus on üks Euroopa Liidu toimimise lepingus (artikkel 174) sätestatud peamisi eesmärke, et saavutada konkreetselt harmooniline ja tasakaalustatud areng kogu Euroopa Liidus ja selle piirkondades;
2. rõhutab, et digitaalse ühtekuuluvuse käsitus nõuab tehnoloogia olulise rolli tunnustamist meie elus ning ühtekuuluvuseesmärkide lõimimist liidu digitaalõigustesse, -põhimõtetesse ja -poliitikasse, mistõttu on vaja vastavalt läbi vaadata ELi toimimise lepingu artikkel 175;
3. meenutab, et 2021. aasta aruandes „ELi iga-aastane kohalik ja piirkondlik baromeeter“ rõhutas Euroopa Regioonide Komitee digitaalse ühtekuuluvuse keskset tähtsust kaasavate ühiskondade loomisel ELis: digitaalne ühtekuuluvus on oluline täiendav mõõde ELi aluslepingus määratletud traditsioonilisele majandusliku, sotsiaalse ja territoriaalse ühtekuuluvuse käsitlusele (1).
Digiüleminek võib aidata vähendada sotsiaalset ja territoriaalset ebavõrdsust, jõudes ka kodanikeni, kes muidu jääksid teatavatest teenustest kõrvale või kellel oleks neile vaid piiratud juurdepääs;
4. tuletab meelde, et digitaalse ühtekuuluvuse käsitus ja panus, (2) mis tuleb konkreetselt anda selle saavutamiseks, nagu on kirjeldatud Euroopa Regioonide Komitee hiljutises olulises tuleviku-uuringus, (3) tähendab, et igal Euroopa kodanikul on asjakohane juurdepääs internetile ja digiteenustele ning et ELi digitaalse taristu suveräänsust ja vastupidavust tugevdatakse;
5. rõhutab, et EL peab tegema tööd selle nimel, et muuta digiüleminek kõigile ELi kodanikele võimalikult kättesaadavaks, ning pöörama erilist tähelepanu sellele, et aidata vähem arenenud piirkondadel, samuti neil, kus valitsevad püsivad ebasoodsad looduslikud või demograafilised tingimused, nagu saarestikud, äärepoolseimad piirkonnad, saared, piiriülesed ja mägipiirkonnad, kiirendada oma digiüleminekut, võttes arvesse nende ainulaadseid probleeme oma eeliste maksimeerimisel ning vastastikuse koostöö tähtsust;
6. tunnistab, et kuigi tehnoloogia on oluline vahend, mis aitab meil kohaneda ühiskonna kõiki valdkondi mõjutavate keeruliste olukordadega, on digitehnoloogia keskne roll COVID-19 pandeemiale reageerimisel ja sellele vastupanuvõime suurendamisel toonud esile puudused digitaristus ja digikirjaoskuses ning muutnud digilõhe ELis veelgi märgatavamaks;
(1) (2) (3)
ELi iga-aastane kohalik ja piirkondlik baromeeter, IV peatükk – Digiüleminek kohalikul ja piirkondlikul tasandil, lk 63.
Euroopa Regioonide Komitee arvamus teemal „Digitaalne Euroopa kõigile: kohapeal arukate ja kaasavate lahenduste pakkumine“ (ELT C 39, 5.2.2020, lk 83).
Susana Fontana, Fabio Bisogni (Fondazione FORMIT), Simona Cavallini, Rossella Soldi (Progress Consulting S.r.l.), „Territorial foresight study in addressing the digital divide and promoting digital cohesion“, 16. mai 2022 (projekt).